Illum il-Kunsill approva konklużjonijiet li jindirizzaw l-isfida doppja tas-soċjetà tat-trasformazzjoni diġitali u t-tranżizzjoni ekoloġika u jesploraw modi biex jikkontribwixxu għall-bini tal-pontijiet meħtieġa bejniethom. Fil-konklużjonijiet tiegħu, il-Kunsill jissottolinja l-potenzjal tat-tranżizzjoni doppja għall-ħolqien ta' impjiegi ekoloġiċi u diġitali ġodda neċessarji għall-irkupru ekonomiku wara l-pandemija tal-COVID-19. Jenfasizza wkoll li t-tranżizzjoni diġitali għandha tkun ġusta u inklużiva u ma għandha tħalli lil ħadd jaqa' lura. Id-diġitalizzazzjoni hija lieva eċċellenti biex tiġi aċċellerata t-tranżizzjoni lejn ekonomija b'impatt newtrali fuq il-klima, ċirkolari u aktar reżiljenti. Fl-istess ħin, irridu nistabbilixxu l-qafas ta' politika xieraq biex jiġu evitati l-effetti negattivi tad-diġitalizzazzjoni fuq l-ambjent. Dawn il-konklużjonijiet jirriflettu b'mod ibbilanċjat fejn l-UE jeħtieġ li taġixxi biex tagħmel l-aħjar użu minn din it-tranżizzjoni doppja. Svenja Schulze, Ministru Federali għall-Ambjent, il-Konservazzjoni tan-Natura u s-Sikurezza Nukleari tal-Ġermanja Il-konklużjonijiet jagħtu gwida politika lill-Kummissjoni bil-ħsieb li tippreżenta inizjattivi xierqa biex jiġu sfruttati l-opportunitajiet offruti mid-diġitalizzazzjoni għall-protezzjoni ambjentali u l-azzjoni klimatika, u biex jiġu limitati l-impatti ambjentali negattivi tad-diġitalizzazzjoni nnifisha. Il-Kunsill iħeġġeġ lill-Kummissjoni, fost affarijiet oħra, biex tiżviluppa aġenda ta' politika ambizzjuża għall-użu ta' soluzzjonijiet diġitali biex tinkiseb l-ambizzjoni ta' tniġġis żero. Il-konklużjonijiet tal-Kunsill jappellaw ukoll lill-Kummissjoni biex tipproponi miżuri regolatorji jew mhux regolatorji biex titnaqqas l-impronta ambjentali taċ-ċentri tad-data u tan-networks tal-komunikazzjoni, kif ukoll biex tippreżenta pjan ta' azzjoni sa tmiem l-2021 dwar kif għandu jitnaqqas l-ammont ta' prodotti tal-ICT mormija sal-2025. Kuntest Fil-livell tal-UE, id-diskussjoni dwar ir-rabtiet bejn id-diġitalizzazzjoni u l-ambjent qabdet ir-ritmu f'dawn l-aħħar snin. Il-Kummissjoni Ewropea qed tħares b'mod sistematiku lejn ir-rabtiet bejn id-diġitalizzazzjoni u l-ambjent speċjalment fil-kuntest tal-Patt Ekoloġiku Ewropew, iżda wkoll f'dak tal-Istrateġija Diġitali u l-Istrateġija Industrijali Ġdida tagħha għall-Ewropa. Bosta mill-inizjattivi reċenti ppubblikati fl-ambitu tal-Patt Ekoloġiku Ewropew qed jisfruttaw l-għodod diġitali biex jilħqu l-għanijiet ambjentali u klimatiċi tagħhom bil-għan li jindirizzaw il-kwistjoni b'mod koerenti, inkluż il-Pjan ta' Azzjoni ġdid għal Ekonomija Ċirkolari, l-Istrateġija mill-Għalqa sal-Platt u l-Istrateġija tal-UE għall-Bijodiversità għall-2030. Diġitalizzazzjoni għall-Benefiċċju tal-Ambjent, 11 ta' Diċembru 2020 Konklużjonijiet tal-Kunsill dwar il-pjan ta' azzjoni ġdid għal ekonomija ċirkolari, 11 ta' Diċembru 2020 Konklużjonijiet tal-Kunsill dwar l-istrateġija għall-bijodiversità għall-2030, 16 ta' Ottubru 2020 Konklużjonijiet tal-Kunsill dwar l-istrateġija mill-għalqa sal-platt, 15 ta' Ottubru 2020 Komunikazzjoni tal-Kummissjoni Strateġija Industrijali Ġdida għall-Ewropa Komunikazzjoni tal-Kummissjoni dwar il-pjan direzzjonali dwar il-Patt Ekoloġiku Ewropew Komunikazzjoni tal-Kummissjoni Insawru l-futur diġitali tal-Ewropa Ara l-paġna tal-laqgħa